b'\n_START_ARTICLE_\nSirli Zupping\n_START_PARAGRAPH_\nSirli Zupping (aastani 2014 Sirli Parm; s\xc3\xbcndinud 25. juulil 1981 V\xc3\xa4rskas) on eesti keeleteadlane ja orienteeruja.\n_START_SECTION_\nHaridus\n_START_PARAGRAPH_\nL\xc3\xb5petas 1999. aastal Tartu Hugo Treffneri G\xc3\xbcmnaasiumi. 2005. aastal l\xc3\xb5petas Tartu \xc3\x9clikooli eesti ja soome-ugri keeleteaduse eriala bakalaureuse\xc3\xb5ppe, 2007. aastal sama \xc3\xbclikooli \xc3\xbcldkeeleteaduse magistri\xc3\xb5ppe ja kaitses teadusmagistri kraadi t\xc3\xb6\xc3\xb6ga "Partiklite veel, juba, alles, j\xc3\xa4lle t\xc3\xa4hendused eesti kirjakeeles" (juhendaja professor Renate Pajusalu). 2013. aastal kaitses Tartu \xc3\x9clikoolis filosoofiadoktori kraadi \xc3\xbcldkeeleteaduses t\xc3\xb6\xc3\xb6ga "Eesti keele ajas\xc3\xb5nade omandamine" (juhendajad professor Reili Argus ja professor Renate Pajusalu).\n_START_SECTION_\nT\xc3\xb6\xc3\xb6\n_START_PARAGRAPH_\nT\xc3\xb6\xc3\xb6tanud 2007. aastal Tartu \xc3\x9clikooli filosoofiateaduskonna eesti ja \xc3\xbcldkeeleteaduse instituudi spetsialistina, aastatel 2007\xe2\x80\x932008 keeleteaduse ja -tehnoloogia doktorikooli erakorralise teadurina. Aastatel 2008\xe2\x80\x932012 eesti ja \xc3\xbcldkeeleteaduse instituudi \xc3\xbcldkeeleteaduse osakonna spetsialist, aastatel 2012\xe2\x80\x932019 \xc3\xbcldkeeleteaduse teadur, 2014. aastast lektor. Alates 2019. aastast Haridus- ja Teadusministeeriumi keeleosakonna n\xc3\xb5unik._NEWLINE_Zupping tegutseb ka Miljon+ projektijuhina.\n_START_SECTION_\nSporditulemused\n_START_PARAGRAPH_\nHarrastab orienteerumist 1989. aastast. Ta on V\xc3\xa4rska Orienteerumisklubi Peko juhatuse liige._NEWLINE_2000. aastal tuli Eesti juunioride meistriks orienteerumisjooksus l\xc3\xbchirajal ja \xc3\xb6isel tavarajal._NEWLINE_2005. aastal v\xc3\xb5itis Eesti meistriv\xc3\xb5istlusel orienteerumisjooksus pronksi teatev\xc3\xb5istlusel V\xc3\xa4rska OK Peko naiskonnas (koos Epp K\xc3\xa4pa ja Anu Annusega) ning 2009. aastal suusaorienteerumises pronksi m\xc3\xa4rketeates V\xc3\xa4rska OK Peko naiskonnas (koos Epp K\xc3\xa4pa ja Ingrit Kalaga)._NEWLINE_Rogaini Euroopa meistriv\xc3\xb5istlustel 2014. aastal P\xc3\xb5lvamaal Oraval v\xc3\xb5itis segav\xc3\xb5istkondade arvestuses koos Neeme Looritsaga h\xc3\xb5beda. 2015. aasta rogaini maailmameistriv\xc3\xb5istlustel Soomes Kiilop\xc3\xa4\xc3\xa4l v\xc3\xb5itis ta segav\xc3\xb5istkondade arvestuses koos Neeme Looritsaga pronksi._NEWLINE_Harrastanud ka seiklussporti.'